SKRIFTLIG FORESPØRGSEL E-0393/01

af Mathieu Grosch (PPE-DE) til Kommissionen

(15. februar 2001)

Om: Direktiv om kørekort og synsevne

I forbindelse med Rådets direktiv 91/439/EØF(1) (det såkaldte direktiv nr. 2 om kørekort) blev kørekortskategorierne og underkategorierne harmoniseret.

I bilag III, punkt 6.2, i dette direktiv gøres der opmærksom på, at alle, der anmoder om udstedelse eller fornyelse af kørekort, og som er blind på det ene øje, eller som kun bruger det ene øje, f.eks. i tilfælde af dobbeltsyn (diplopie), skal have en synsstyrke på mindst 0,6, eventuelt med korrigerende briller. Den kompetente lægelige myndighed skal attestere, at dette monokulære syn har eksisteret så længe, at vedkommende har vænnet sig til det, samt at synsfeltet på det raske øje er normalt.

Da en del af erhvervschaufførerne på grund af denne foranstaltning er nødt til at opgive deres erhverv, og at en del af befolkningen desuden udelukkes fra at vælge dette erhverv, øger de vanskeligheder, som vejgodsstransportsektoren allerede nu har ved ansættelse af arbejdskraft.

Hvordan kunne man forestille sig et kompromis, som Kommissionen ved revisionen af dette direktiv kunne godkende, og som både er i trafiksikkerhedens interesse og også i denne sektors interesse?

(1) EFT L 237 af 24.8.1991, s. 1.

Svar afgivet på Kommissionens vegne af af Loyola de Palacio

(4. april 2001)

Bilag III til Rådets direktiv 91/439/EØF af 29. juli 1991 om kørekort(1) fastlægger minimumskriterier for helbredet, inkl. minimumskriterier for syn til at føre kraftdrevne køretøjer. Bilag III, punkt 6.2 i ovennævnte direktiv gælder for indehavere af og ansøgere om et gruppe 1-kørekort (passagerbiler og motorcykler) og vedrører således ikke erhvervschauffører, som fører busser og lastbiler. Det er denne gruppe førere (indehavere af gruppe 2-kørekort), som bilag III, punkt 6.3 vedrører. Det fastsætter, at kørekort ikke må udstedes til eller fornyes for førere, som ikke har samsyn, eller som lider af dobbeltsyn. Kriterierne for erhvervschauffører er således endnu strengere end som skitseret af det ærede medlem.

Aktuelle videnskabelige kendsgerninger støtter indførelse af en synsundersøgelse med regelmæssige mellemrum selv for førere af passagerbiler og motorcykler. Kendsgerningerne fra videnskabelige undersøgelser, som Kommissionen har fået foretaget, antyder også, at de synskriterier, der er fastlagt i bilag 3, måske ikke er strenge nok under hensyntagen til færdselssikkerhed.

Hvad angår førere, som fik deres kørekort, før direktivets bestemmelser trådte i kraft, er Kommissionen klar over de sociale følger for disse førere på grund af indførelse af strengere bestemmelser. Kommissionens forslag til direktiv 91/439/EØF indeholdt på det tidspunkt en klausul om såkaldte hævdvundne rettigheder, som tillader opretholdelse af mindre strenge helbredskriterier på nationalt niveau for de erhvervschauffører, som havde opnået deres kørekort, før direktivet trådte i kraft. Rådet forkastede dog denne klausul om hævdvundne rettigheder og direktivet blev derfor vedtaget uden.

I betragtning af de praktiske og sociale følger af, at der ikke var en klausul om hævdvundne rettigheder for erhvervschauffører, rejste Kommissionen spørgsmålet i udvalget om kørekort ved adskillige lejligheder i 1998 og 1999. Endvidere behandles forslag om indførelse af en begrænset klausul om hævdvundne rettigheder for erhvervschauffører på nuværende tidspunkt i forbindelse med en større ændring til direktiv 91/439/EØF. Beslutningen om at foreslå en sådan klausul kan dog ikke påvirkes på nuværende tidspunkt.

(1) EFT L 237 af 24.8.1991.